Elgiganten fungerer fint, når ting virker. Priserne er konkurrencedygtige, yada yada. Men det går galt, så snart der er noget galt med produktet. De vil hellere lade kunden stå med lorten end at gøre noget ved det selv.

Jeg købte en computer for 1½ år siden, som al den tid har haft problemer med internettet. Den har nu været til reparation 3 gange, og der er stadig problemer. Her tredje gang var jeg dernede og snakke med dem om, at jeg mildt sagt er røvtræt af at gå rundt med en computer, der ikke virker ordentligt. De siger så, at hvis de udskifter den samme del 3 gange, så kan jeg få pengene tilbage - bemærk; Ikke hvis der konstant er noget galt med den, ikke hvis jeg afleverer den til reparation 3, 5, 10 gange. Hvis de SELV vælger at udskifte en del 3 gange, så kan man først der få det byttet. Så det kan de jo sådan set bare lade være med.

Ydermere får jeg at vide, at jeg selv skal kunne bevise, at de her ting er blevet udskiftet. Der findes ét papir i verden som beviser dette juridisk, og det har de givet til mig, "og du har også fået det at vide sidste gang". Det kan jeg med fuldstændig sikkerhed sige, at det har jeg ikke, for så ville jeg af åbenlyse grunde have gemt de papirer. Jeg kan endda tydeligt huske, at jeg har fået indtryk af, at de papirer jeg får er en kopi. Jeg synes det er utroligt uprofessionelt af dem på den måde at fralægge sig al ansvar og lægge det over på kunden i stedet. Hvordan kan man som stor virksomhed i Danmark ikke have noget så simpelt som en log over, hvad folk har fået lavet, når det endda er inden for den 2 års reklamationsret? Noget helt andet er, at der faktisk står "kundekopi" øverst på sedlen. Alligevel var ekspedienten noget så forskrækket over, at jeg havde fået bildt mig selv ind, at det var en kopi.

Efter at have fået denne svada om vigtigheden af papiret holder jeg ved modtagelsen af min computer øje med, om manden bag skranken siger til mig, at kun jeg har den her seddel, og at jeg derfor skal passe på den. Det gør han IKKE! Ikke før jeg konfronterer ham med det siger han "Nåeh ja, du skal beholde de her papirer". Og alligevel siger han bagefter, at jo, han kan da sagtens se i systemet, hvad jeg har fået repareret. Ikke så mærkeligt at jeg aldrig har fået at vide, at sedlen var så liv-og-død-vigtig før, hvis de to ekspedienter har helt forskellige meninger. Hvorfor får jeg så forskellig info på bare to gange?

Så siger han i øvrigt, at de har ikke gjort noget ved computeren. Hvilket passer meget godt med, at de jo sådan set bare kan lade være med at udskifte nogen som helst dele tre gange, for så står kunden jo med lorten i stedet for. Han skyder til gengæld skylden på windows 10, som for nylig er blevet installeret, på trods af at det her problem har været der længe før installationen, og at det er grunden for samtlige af de gange jeg har haft den inde til reparation. Udover at computeren altid kommer tilbage uden problemerne er løst, følger der også gerne nye problemer med, f.eks. at touchpad'en zoomer helt ukontrolløret samt at den bliver langsommere for hver gang den har været til reparation.

Elgiganten skal godt nok trylle mirakler frem af ærmet for at rette op på det her, ellers har de helt sikkert mistet en trofast kunde på den her affære. Det er ærgerligt, for jeg har ellers været glad for Elgiganten - men det går ikke, at så snart der er problemer fralægger de sig alt ansvar og lader deres kunder stå tilbage med det uden hjælp.

PS. opdateret efter elgiganten har svaret: Det er en god gang udenomssnak, det der. Jeg er sådan set efterhånden ret ligeglad med, at I er "kede af at mit produkt ikke virker". Det har ikke virket i halvandet år, og I har gang på gang fortalt mig at I er så frygteligt kede af det UDEN AT GØRE NOGET VED DET. Når jeg kommer ned med samme problem for tredje gang tager I den endda ind og giver mig den tilbage en uge senere med beskeden: "Vi kan ikke se nogen problemer, så du må jo være fuld af løgn"? Desuden kommenterer I ikke på, at I skal udskifte samme del 3 gange og at I meget vel kan vælge bare at lade være - hvilket faktisk er præcis dét, I har gjort. 
At det står på rapporten er meget fint, men det ændrer ikke på at jeg har fået at vide af en ansat, at "nej, jeg kan da sagtens se, hvad der er blevet lavet på den". Come nu lige on.

Jeg får ærligt talt et værre og værre indtryk af elgiganten for hver dag der går.